Ina goyon bayan yin afuwa ga ’yan Boko Haram – Bishop Kukah
By Salihu Makera | Publish Date: Apr 13 2018 2:00AM
Bishop din cocin Katolika na Sakkwato, Matthew Kukah ya goyi bayan shirin Gwamnatin Tarayya na yi wa ’yan Boko Haram da suka tuba afuwa.
Bishop Matthew ya ce akwai bukatar ta saurari koke-koken mutanen da aka fusata tare da nuna tausayawa don kawo karshen ayyukan tashin hankali a Arewa maso Gabas.
Bishop Kukah ya bayyana haka ne lokacin da suke tattaunawa a cikin shirin ‘Hard Copy’ na gidan talabijin din Channels Tb a ranar Lahadin da ta gabata, inda ya nuna damuwa kan yadda gwamnati ta takaita yaki da ta’addanci kan amfani da sojoji kawai kuma ta gaza magance tushen matsalar.
Ya ce, “Me ya sa muke dauka cewa tsaro shi ne amfani da bindigogi da harsasai? Lokacin da Boko Haram suka fara na yi wani rubutu mai taken ‘Rai ba Harsasai ba.’ Na kawo wata hujja cewa za mu iya samun kanmu a wani lokaci da ba za mu iya kula da kawunanmu ba, lokacin da wannan rikici ya koma na nuna karfin soji. Matsala ta farko ita ce lamarin yana komawa mai matukar tsada. Matsala ta biyu ita ce a kalli abin ta bangare rayuwar dan Adam. Me zai sa mutum mai hankali ya dauki makami don yakar kasar nan? Matsalar da muke ciki ita ce gwamnati ta mayar da batun Boko Haram ya zama yaki na soja tare da mayar da batun zaman lafiya da tsaro zuwa na amfani da bindiga da harsasai. Abin tambaya a nan me yake kawo wannan damuwa? Me ya sa Arewacin Najeriya ya zama cibiyar tayar da zaune-tsaye?”
Bihsop Kukah ya kara da cewa: “Na sha fadin cewa za mu iya magance matsalar Boko Haram a yau, to amma ba mu san me zai faru a gaba ba. Abin da nake son nunawa shi ne akwai bukatar kasar nan ta samu ingantattun sauraron koke-koken masu rauni; ta san yadda ake cutar da jama’a da abin da mutane suke so.”
Kukah ya ce tun shekara biyar da suka gabata ya kawo shawarar a yi wa ’ya’yan kungiyar Boko Haram afuwa amma aka rika caccakarsa, inda ya ce galibin ’yan Najeriya sun murguda manufar shawarar.
Ya ce kame ’yan matan makarantar Dapchi ta ruguza da’awar da ake yi cewa karya lagon Boko Haram, inda ya yi kiran a samar da cikakkiyar tattaunawar sulhu da ’yan ta’addan. Ya ce, wannan ne hanyar da ta fi dacewa wajen kawo karshen zubar da jinin da ake yi.
Kukah ya ce, “Wadanda suke da hanyoyin samun bayanai da ilimi mafiya inganci wanda shi ake nufi da gwamnati sun san wasu abubuwa da saura ba su sani ba. Babu wani yaki da ya kawo karshe da kowa zai yi da’awar samun nasara ya koma gida. Haka bai taba faruwa ba, kowa kan kare ne da zama a kan teburi.”
“Idan aka zauna aka tattauna irin wannan abu, wajibi ne ka samu hanyar tantance tsarin. Akwai mutanen da za su shaida maka cewa wadansu mutane sun samu kansu ne a Boko Haram ta dukan hanyoyi; wadansu sun shiga ne don radin kansu, wadansu kuma an tilasta su. Akwai miyagu da suka shiga lamarin kuma akwai wadanda suka aikata munanan abubuwan tashin hankali. Adadinsu da shugabanninsu da sauransu duk ya kamata a lura da su. Babu yadda za a yi mu kawo karshen rikici ba tae da sulhu ba, ba zai yiwu ba,” inji shi.
Ya ce, “Mun ce yanzu ba su rike da wani yanki na kasarmu, amma idan za su zo su tafi da adadin wadannan yara, yanzu Boko Haram suna da dukiya fiye da baya. Wa ya san abin da za je su yi da kudin da suka karba.”